Gandia brilla al 'Marché de Nöel' de Laval
14 desembre 2018

## Gandia brilla al 'Marché de Nöel' de Laval14 desembre 2018Última actualització: 14 juliol 2025

![](../gestion/img/IMG_2950.jpg)  
  

La celebració dels 40 anys d'agermanament entre Gandia i Laval ha donat un protagonisme especial a la capital de la Safor en el tradicional Marché de Noël de la ciutat francesa, que cada any rep milers de visitants i que es va inaugurar en la vesprada d'ahir de la mà dels alcaldes de Laval i Gandia, François Zochetto i Diana Morant. La màxima autoritat municipal de Gandia, que va pronunciar unes paraules durant l'acte, va agrair la calorosa acollida d'aquesta ciutat germana, i ha assenyalat que és un honor que Gandia participe en aquest mercat nadalenc.

  
Han acudit representants de l'Associació Art i Més, per donar a conéixer els seus treballs d'artesania de patchwork; músics de la Safor van estar amenitzant el mercat interpretant diferents cançons; i el diumenge, el president de l'Associació de Fideuà de Gandia i Gastronomia, Avelino Alfaro, realitzarà un showcooking i es procedirà al repartiment de 80 racions de Fideuà de Gandia i paella perquè els assistents degusten la gastronomia típica de Gandia. Així mateix, hi ha un espai amb informació turística de Gandia per tal de mostrar els innombrables recursos de la Ciutat Ducal.  
  
La intenció és mostrar a la localitat de Laval la cultura, l'autenticitat i l'essència de la capital de la Safor, segons va expressar la regidora de Relacions Internacionals de Gandia, Liduvina Gil, que va estar acompanyada també pel regidor de Cultura, Joan Muñoz.  
  
L'alcaldessa Diana Morant ha indicat, en el seu parlament durant l'esdeveniment, que Gandia aquest any tindrà un Nadal especials, atés que per primera vegada, s'ha instal·lat també un Mercat Nadalenc, s'ha renovat la il·luminació, hi haurà una fira amb atraccions, animació en carrer i una magnífica programació.

  
Finalment, l'alcaldessa va convidar els assistents a conéixer la ciutat germana de Gandia, i als que ja la coneixen, a redescobrir-la.